<classify> Rais wa Zanzibar, Dk. Ali Mohamed Shein, amesema Serikali ya Mapinduzi ya Zanzibar SMZ, itaendelea kuwatunza na kuwaenzi wazee.Dk. Shein ameyasema hayo leo kwa nyakati tofauti katika ukumbi wa Kiwanda cha Mafuta na Makonyo Wawi Mkoa wa Kusini Pemba, alipofanya mkutano na wazee wa CCM wa Wilaya ya Chake Chake.Alieleza kuwa Serikali ya Mapinduzi ya Zanzibar inathamini na inazijali juhudi za wazee, walizozichukua hadi kupelekea kupatikana uhuru wa Tanganyika na uhuru wa Zanzibar kupitia vyama vya ASP na TANU.Dk. Shein alisema kuwa wazee ndio walioijenga Zanzibar na kuleta ukombozi na kuwakomboa wanyonge.Hapa tulipofika ni nguvu za Mwenyezi Mungu pamoja na wazee wetu, hivyo tunapongezana kwa kutekeleza Ilani ya Uchaguzi ya CCM ya mwaka 2015 -2020, amesema Dk. Shein.Amesema Serikali ya Mapinduzi ya Zanzibar imekuwa ikitumia wastani wa zaidi ya sh milioni 600 kwa mwezi kwa ajili ya kuwapa pensheni wazee.Kwa mujibu wa Rais Shein, si nchi nyingi duniani zilizo na mfumo huo wa kuwapa pensheni wazee.Alieleza kuwa katika Afrika Mashariki, ni Zanzibar pekee yenye utaratibu huo.Amesema kuwa kiwango hicho kilichoanza cha Sh 20,000 si kidogo.Aidha Dk. Shein alisema serikali iliongeza bajeti ya wizara ya afya kwa ajili ya kununua dawa, ambapo hivi sasa vituo vyote vya afya vya Zanzibar vimekuwa vikipata dawa kwa wakati.Alisisitiza kuwa endapo atasikia kuna kituo cha afya kinawauzia dawa wananchi, wahusika watashughulikiwa.Naibu Katibu Mkuu wa CCM Zanzibar, Abdalla Juma Mabodi amesema hekima za kuwaenzi wazee, zimeanza kabla ya Mapinduzi na hadi leo hekima na busara hizo, zinaendelea kutumika, ikiwemo kuwatunza wazee wote wa Unguja na Pemba.Wazee hao walimpongeza Dk. Shein kwa kusimamia Ilani kwa kuanzisha utaratibu wa kuwatunza wazee kwa kuwapatia Sh 20,000 kwa kila mwezi bila ya ubaguzi.  <topic>: KITAIFA 